《月下笛·春游武林寄别诸子》
清代·过春山

野馆寒轻，春衫乍减，倦闻鹃语。斜阳外、无限离愁乱飞絮。

寻芳尚记西园路，问燕子、春还几许。正津亭潮满，苍烟一碧，峭孤帆去。

回顾。蘋花渡。叹送尽流红，旧情难诉。渔村蟹舍，伴人惟是鸥鹭。

一舸长日依烟水，那更识、飘零小杜。漫伫立，数归心，肠断孤山细雨。

作者简介：清江苏吴县人，字葆中，号湘云。诸生。曾为新、旧《唐书》补遗纠误，未成而卒。惠栋极称之。又工诗。享年仅二十九岁。